ปภ. ประสานจังหวัดภาคเหนือ ภาคตะวันออกเฉียงเหนือและภาคกลาง เตรียมพร้อมรับมืออากาศหนาวเย็น ส่วนภาคใต้เฝ้าระวังฝนตกหนักและคลื่นลมแรง
ปภ. ประสานจังหวัดภาคเหนือ ภาคตะวันออกเฉียงเหนือและภาคกลาง เตรียมพร้อมรับมืออากาศหนาวเย็น ส่วนภาคใต้เฝ้าระวังฝนตกหนักและคลื่นลมแรงนายมณฑล สุดประเสริฐ อธิบดีกรมป้องกันและบรรเทาสาธารณภัย เปิดเผยว่า กองอำนวยการป้องกันและบรรเทาสาธารณภัยกลาง โดยกรมป้องกันและบรรเทาสาธารณภัย (ปภ.) ติดตามสภาพอากาศและปัจจัยเสี่ยงเชิงพื้นที่พบว่า วันที่ 4 – 10 ธันวาคมนี้ ประเทศไทยตอนบนอุณหภูมิลดลงอย่างต่อเนื่อง 6 – 8 องศาเซลเซียสและมีลมแรง โดยอุณหภูมิจะลดลงต่ำสุดในช่วงวันที่ 7 – 9 ธันวาคม 2562 บริเวณพื้นราบภาคเหนือและภาคตะวันออกเฉียงเหนืออากาศหนาวถึงหนาวจัด ส่วนยอดดอยและยอดภูอากาศหนาวจัดและมีน้ำค้างแข็งบางพื้นที่ ภาคกลางรวมทั้งกรุงเทพมหานครและปริมณฑลอากาศเย็นถึงหนาว สำหรับมรสุมตะวันออกเฉียงเหนือที่พัดปกคลุมอ่าวไทยและภาคใต้มีกำลังแรงขึ้น ระหว่างวันที่ 5 – 10 ธันวาคมนี้ ทำให้คลื่นลมบริเวณอ่าวไทยมีกำลังแรง โดยตั้งแต่จังหวัดชุมพรขึ้นมาทะเลมีคลื่นสูง 2 – 3 เมตร ตั้งแต่จังหวัดสุราษฎร์ธานีลงไปทะเลมีคลื่นสูง 2 – 4 เมตร และในวันนี้ (5 ธ.ค.62) อาจเกิดฝนฟ้าคะนองและฝนตกหนักบางพื้นที่่บริเวณจังหวัดชุมพร สุราษฎร์ธานี นครศรีธรรมราช พัทลุง สงขลา ปัตตานี ยะลา และนราธิวาส จึงให้ศูนย์ ปภ.เขต ในพื้นที่ร่วมกับจังหวัดเตรียมพร้อมรับมมือ โดยติดตามสภาพอากาศและแนวโน้มสถานการณ์ภัยอย่างใกล้ชิดตลอด 24 ชั่วโมง พร้อมจัดเตรียมชุดเคลื่อนที่เร็วเครื่องมืออุปกรณ์เข้าประจำพื้นที่เสี่ยงให้พร้อมปฏิบัติการเผชิญเหตุและช่วยเหลือผู้ประสบภัย รวมถึงแจ้งเตือนประชาชนติดตามพยากรณ์อากาศและปฏิบัติตามประกาศเตือนภัยอย่างเคร่งครัด สามารถติดต่อแจ้งเหตุและขอความช่วยเหลือได้โดยด่วน ที่ศูนย์ป้องกันและบรรเทาสาธารณภัยเขต สำนักงานป้องกันและบรรเทาสาธารณภัยจังหวัด สำนักงานป้องกันและบรรเทาสาธารณภัยจังหวัดสาขาในพื้นที่ หรือสายด่วนนิรภัย 1784 ตลอด 24 ชั่วโมง